**NAGY SIKER A TOYOTA JAPÁNBAN TESZTELT AUTÓ-ELŐFIZETÉSI RENDSZERE, a KINTO**

**Miután Tokióban nagy sikernek bizonyult, júliustól egész Japánra kiterjeszti a Toyota a KINTO elnevezésre hallgató autó-előfizetési rendszerét, amely ebből az alkalomból egy új modellel, az Európában nem forgalmazott Aqua-val is bővül. A Toyota által egyelőre csak Japánban tesztelt rendszer lényege, hogy az ügyfelek nem megvásárolják, hanem 3 évre szerződve egy fix havi díj ellenében használhatják a gyártó modelljeit, a Lexus modelleket kínáló KINTO SELECT esetén egy szerződés keretein belül akár egymás után többet is kipróbálva.**

A Lexus prémium márkát is jegyző Toyota az idén március elsején kísérleti jelleggel, Tokió területén bevezetett KINTO előfizetési rendszert országos lefedettségűvé terjeszti ki. A KINTO ONE és a KINTO SELECT programokban kezdőrészlet fizetése nélkül, havi bérleti díj fejében juthatnak új autóhoz az ügyfelek, előbbi esetén Toyota, míg az utóbbi esetén Lexus modellek közül választhatnak. A havi fix szolgáltatási díj magában foglalja a gépkocsi árát, a casco biztosítás díját, a járműadót, a forgalomba helyezés költségeit, valamint a rendszeres karbantartás költségeit. Mivel a havidíj a casco biztosítást is magában foglalja, a szolgáltatás ideális megoldást jelent fiatal vagy kezdő sofőrök számára. A KINTO szolgáltatáson keresztül elérhető modellek választékát fokozatosan bővítik, a tervek szerint 2020 közepére gyakorlatilag az összes Toyota és Lexus típusú gépkocsi bekerül a programba Japánban.

Az előfizetők jelenleg a KINTO ONE esetén hat Toyota (Aqua, Prius, Corolla Sport, Alphard, Vellfire, Crown), míg a KINTO SELECT keretén belül pedig hat Lexus modell (ES300h, IS300h, RC300h, UX250h, RX450h, NX300h) közül választhatnak. Míg a KINTO ONE esetén a szerződő fél ugyanazt a modellt használja három éven át, és a fix havidíj modellenként eltérő, addig a KINTO SELECT esetén egyetlen havi díj szint került meghatározásra, azonban a járművek kívánságra hathavonta cserélhetők, így a felhasználó dönthet, hogy akár a Lexus portfólió egészen széles vertikumát kipróbálja, vagy megmarad ugyanannál a modellnél.

**További információ:**

**Varga Zsombor**

PR manager

Toyota Central Europe Kft.

Tel.: +36-70-4000-990

E-mail: zsombor.varga@toyota-ce.com